David Thompson (gwleidydd Barbadaidd)

Cyfreithiwr a gwleidydd o Farbados oedd David John Howard Thompson (25 Rhagfyr 1961 – 23 Hydref 2010) oedd yn Brif Weinidog Barbados o  Ionawr 2008 hyd ei farwolaeth.

Cafodd ei eni yn Llundain a'i fagu ym Marbados. Astudiodd y gyfraith ym Mhrifysgol India'r Gorllewin ac ym 1986 ymunodd â Trident Chambers, cwmni cyfreithwyr dan arweiniad Errol Barrow, Prif Weinidog cyntaf Barbados. Daeth Thompson yn bennaeth adran ieuenctid y Blaid Lafur Ddemocrataidd (DLP) ac ym 1987 enillodd is-etholiad i fod yn Aelod Seneddol dros Saint John wedi i Barrow, AS yr etholaeth honno, farw. Gwasanaethodd fel Gweinidog Datblygiad Cymunedol a Diwylliant ac yna Gweinidog Cyllid yn ystod llywodraeth y Prif Weinidog Lloyd Erskine Sandiford ar ddechrau'r 1990au. Daeth Thompson yn arweinydd y DLP ym 1994 ond collodd y blaid etholiadau cyffredinol ym 1994 a 1999. Ymddiswyddodd o arweinyddiaeth y blaid ym mis Medi 2001 gan ddychwelyd at fod yn gyfreithiwr, ond dychwelodd i arwain y DLP yn Ionawr 2006.

Enillodd y DLP fwyafrif seneddol yn etholiad cyffredinol 2008 a daeth Thompson yn chweched Brif Weinidog y wlad ers ei hannibyniaeth. Roedd Thompson yn Brif Weinidog etholedig ieuaf y wlad. Bu farw o ganser y pancreas yn ei gartref ym mhlwyf Saint Philip yn 2010.

 Cyfeiriadau 

Categori:Cyfreithwyr o Farbados
Categori:Genedigaethau 1961
Categori:Marwolaethau 2010
Categori:Pobl fu farw o ganser y pancreas
Categori:Prif Weinidogion Barbados